1. ***melléklet a 14/2012 (III.6) NEFMI rendelethez (szöveges rész)***

**A központi költségvetésből folyósított támogatás mértékének megállapításához szükséges**

**adatszolgáltatás (művészeti évadbeszámoló) színház, balett-együttes és táncegyüttes részére**

**Budapest Bábszínház Nonprofit Kft**

**2015-2016. évad**

**I. Szöveges évadértékelés**

**a) Társulati művészeti-szakmai közösségépítő tevékenység bemutatása**

**1. Az évadra kitűzött ez irányú célok és azok megvalósulása, e vonatkozásban különösen a továbbképzés, workshop, tanulmányutak szervezése, vendégművészek – rendezők, tervezők – meghívásának ismertetése**

A Budapest Bábszínház célja kettős, egyrészt a gyermek- és ifjúsági korosztály színházra szoktatását és nevelését tartja alapfeladatának, másrészt fontos munkája a bábműfaj hagyományainak megtartása mellett, e művészeti ág új útjainak kikísérletezése és bemutatása.

A színház társulata különösen erős zenei téren, így ezt az adottságot tudatosan fejlesztettük, fejlesztjük és használtuk, használjuk az új bemutatókban. Az együtt zenélés nemcsak a művészi fejlődés, de a közösségépítés szempontjából is fontosnak és hasznosnak bizonyult, így az idei évadban is folytatódott művészeink továbbképzése Urbán Orsolya énektanár vezetésével.

A bábszínészek esetében elengedhetetlen a jó fizikum és állóképesség, ezért 2016 májusában Ladányi Andrea tartott mozgás-workshopot a társulatnak.

Társulatunk életében mindig inspiráló, ha nem bábos vendégművészekkel dolgozhatunk együtt. A prózai színházi kollégák másféle szemlélete segít, hogy újra és újra friss szemmel tekinthessünk a bábművészetre. A kaukázusi krétakör című produkciónkban olyan vendégművészekkel dolgozhattunk együtt, mint Mészáros Máté, vagy a bábosztályban végzett, de prózai színházakhoz szerződött Jankovics Péter és Lendváczky Zoltán. Ugyanebben a produkcióban három egyetemi hallgató – Horváth Márk, Horváth Alexandra és Tóth Mátyás – is bemutatkozhatott. Jelenlétük jó energiákat, igazi vérfrissítést hozott a társulatba.

Mivel nincs állandó rendezőnk és tervezőnk, bemutatóink rendezői és tervezői munkájára nagyrészt vendégművészeket kértünk fel.

Rendezők: Kolozsi Angéla, Kuthy Ágnes, Veres András, Vidovszky György

Színészek: Jankovics Péter, Lendváczky Zoltán, Márkus Sándor, Mészáros Máté, Horváth Alexandra eh., Horváth Márk eh., Tóth Mátyás eh.

Tervezők: Árvai György, Lisztopád Krisztina, Mátravölgyi Ákos, Menczel Róbert, Orosz Klaudia, Sipos Katalin, Szűcs Edit.

Zeneszerzők: Laun László, Monori András, Tallér Zsófia.

A bábszínház összművészeti jellegéből adódóan a bábosok gyakran más művészeti ágakban is kipróbálják magukat. Színészeink sokoldalúságát bizonyítja, hogy az idei évadban többen is sikerrel kirándultak „a színpad másik oldalára”. A színész Ellinger Edina rendezőként, Teszárek Csaba pedig zeneszerzőként is bizonyította tehetségét.

Színházi nevelési program

2015 októberében Mozgató névvel indult el a Budapest Bábszínház színház-pedagógiai programja. A drámapedagógia és színházpedagógia lehetőségeinek vizsgálata és beépítése a társulat életébe a színház kiemelt művészeti céljai között szerepelt. Ennek érdekében a színház állandó színházpedagógust alkalmazott (Végvári Viktória) és biztosította a tevékenység tárgyi és anyagi feltételeit. A színházban külön drámatermet alakítottunk ki, amely alkalmas a foglalkozások tartására.

**2. társulati tagok egyéb, a szervezet működéséhez közvetlenül nem kapcsolódó** **művészi tevékenységének bemutatása, ennek keretében különösen a vendégszereplések más előadó-művészeti szervezet produkciójában, filmben, rádióban**

Művészeink máshol szerzett tapasztalataikat a Bábszínházi munkáikban kamatoztatják tovább, ahogy egy-egy vendégművész meghívása is vérfrissítést jelenthet a társulat számára. Így a korábbi évekhez hasonlóan a 2015/16-os évadban is igyekeztünk alkalmat adni művészeinknek a vendégszereplésre és vendégeket hívni, természetesen elsődleges szempontként szem előtt tartva a Budapest Bábszínház játékrendjét, műsorszervezését . Egy-egy művészünk az alábbiak szerint lett foglalkoztatva más színházaknál, társulatoknál:

Színészként

* Vígszínház – Óz, a csodák csodája – több művészünk is
* Radnóti Miklós Színház – *A párnaember* – több művészünk is
* HOPPart Társulat – *Szeret…lek*
* Jászai Mari Színház, Tatabánya – *Kutyafül, Macskakő, Egérút*
* Örkény Színház – *Stuart Mária*
* Mesebolt Bábszínház, Szombathely – több produkcióban is
* Stúdió K. – *Rettentő görög vitéz*
* RS9 – *Kököjszi és Bobojsza*
* Színház- és Filmművészeti Egyetem – több vizsgaprodukcióban több művészünk is

Rendezőként

* Bartók Kamaraszínház – *HEPP!*
* Kecskemét – *Egy kiállítás képei*

Íróként

A Budapest Bábszínház dramaturgjának rendszeresen jelennek meg prózái, színpadi átiratai, darabjai, amelyek közül több is bemutatásra került különböző színházakban.

Tervezőként

Társulatunk egyik rendezőként és tervezőként is alkotó tagja rendszeresen kap felkérést bábok tervezésére, ebben az évadban például a Vígszínháztól, a Radnóti Miklós Színháztól, és a Stúdió K.-tól.

Színház- és Filmművészeti Egyetem

A társulat több tagja is rendszeresen oktat az egyetem bábszínész és bábrendező osztályaiban. Idén 20 éves lett a báboktatás, amelyet az intézmény egy nagyszabású gálaeseménnyel ünnepelt, ennek szervezői és lebonyolítói szintén a Budapest Bábszínház művészei voltak.

Az egyetem nemzetközi bábos projektjét a Budapest Bábszínház művésze vezeti, ennek keretein belül idén sor került egy nemzetközi, bábos tematikájú konferenciára is.

Egyéb

* Harmadik Figyelmeztetés színészzenekar egyik tagja a Bábszínház művésze
* társulatunk több tagja is rendszeresen részt vesz hazánkban forgatott külföldi filmekben
* több művészünk is szerepet kapott napi sorozatokban
* színészeink közül többet is rendszeresen foglalkoztatnak szinkronszínészként is.

**3. a társulat foglalkoztatottsága, munkamegosztása, ennek keretében különösen művészi vagy művészeti munkakörben foglalkoztatottak által teljesített produkciók, a társulat leterheltsége, szabad kapacitása tekintetében**

Színházunk két játszási helyén (Színházterem, Stúdiószínpad) az elmúlt évadban összesen 25 darab szerepelt a repertoáron. A Színházteremben 14 különböző előadást játszottunk rendszeresen, a Játszó-tér elnevezésű / továbbiakban Stúdiószínpad / kamaratermünkben pedig 11-et. Összesen 6 bemutatót tartottunk ebben az évadban. Az eleve gazdag repertoár a bemutatókkal tovább bővült és minden előadást rendszeresen játszunk, ennek eredménye, hogy a társulat tagjainak foglalkoztatottsága kiemelkedő. Legtöbb színészünk a repertoár felében érintett és többen is közel 150 előadást játszanak évadonként, miközben az új produkciókban próbálnak, valamint részt vesznek a kísérőprogramokon, fesztiválokon, turnékon.

Ez a kiemelkedően széles repertoár, a színészek foglalkoztatottsága, a Bábszínház iránti egyre növekvő hazai és nemzetközi érdeklődés komoly egyeztetési és műsorszervezési munkát igényel.

**b) hazai és nemzetközi szakmai és művészeti kapcsolatépítési és együttműködési gyakorlat bemutatása**

**1. Együttműködések, projektek bemutatása, ennek keretében különösen időbeli hatályuk, tartalmi-tematikai összefoglalásuk, a hosszú távú együttműködés esetén a már megvalósult, a lekötött programok, továbbá a jövőbeli programütemezés bemutatása**

**Hazai együttműködések:**

A hazai művészeti egyetemekkel szoros kapcsolatot ápoltunk az évadban. Vezető színészeink és kollégáink oktatnak a bábszínész-bábrendező osztályban. A Színház- és Filmművészeti Egyetem bábszínész, dramaturg, bábrendező és rendező- asszisztens szakos hallgatói bemutatkozási lehetőséget kaptak a színházban. Mivel a Budapest Bábszínház fontosnak tartja a társulat folyamatos frissítését és a hallgatók is komoly színházi szakmai gyakorlatra tehetnek itt szert, mindkét intézmény számára előnyös az együttműködés. Több alkalommal vettek részt a Képzőművészeti Egyetem tervező szakos hallgatói műhelylátogatáson. A diákok friss látásmódú, egyedi technikájú és megkapó látványvilágú báb- és díszlettervei inspirálóan hatottak a művészekre.

Az évente megrendezésre kerülő Színházak éjszakájának szervezésében és lebonyolításában a többi budapesti színházzal együtt rendszeresen részt szoktunk venni. Idén a kisgyerekes programok mellett az ifjúságot is megszólító látványosságokat is terveztünk erre az alkalomra, azonban az augusztusi nagy esőzések olyan komoly károkat okoztak a színház közönségforgalmi részén, hogy a 2015 őszén a részvételünk meghiúsult.

Koós Iván Galériánk a pénztári nyitvatartási időben ingyenesen látogatható volt az évadban. Ebben a szezonban két kiállítást tartottunk. Egyrészt német mesék bábjait állítottuk ki (GerMánia – a német nyelvterület meséi az Állami és a Budapest Bábszínház repertoárján címmel), másrészt angol mesék bábjaival készült a 2. kiállításunk (Mesék a szigetekről – angolszász mesék bábszínpadon Shakespeare-től Beatrix Potterig címmel). Külföldi csoportok részére angol nyelvű tárlatvezetést biztosítottunk.

Kapcsolatban állunk a különböző nemzetközi színházi szervezetek magyarországi tagozataival: UNIMA, ITI, Interplay, valamint a hazai szakmai fórumokkal: Színházművészeti Szövetség, Magyar Színházi Társaság, Magyar Teátrumi Társaság, Előadóművészeti Szövetség, Bábművészek Szövetsége, Bábjátékos Egyesület stb. Az általuk szervezett fesztiválokon, szakmai rendezvényeken megjelentünk. Aktívan részt vettünk a több mint 50 éve megalakult ASSITEJ Nemzetközi Gyerekszínházi Szövetség programjaiban, március 20-án megünnepeltük a Gyerekszínházi Világnapot, és célunk, hogy minden gyerek évente legalább egyszer eljusson a színházba.

Előadásainkhoz több alkalommal műhelylátogatást, színház-pedagógiai foglalkozást is társítottunk. Az életkori sajátosságoknak megfelelően szakképzett színházpedagógus foglalkozott a gyerekekkel, aki felkészítette őket a befogadásra, segített feldolgozni, értelmezni az előadást. Végvári Viktória, Cziboly Ádám és Bethlenfalvy Ádám a már meglévő és a készülő produkciókhoz változatos tematikájú és módszertanú foglalkozásokat készítettek. Az általános és középiskolás pedagógusok, drámatanárok egyaránt örömmel fogadták ezt a lehetőséget.

A fogyatékkal élők egyedi szükségleteit igyekeztünk figyelembe venni, és az előadások látogatását lehetőség szerint akadálymentesíteni. A Vakok és Gyengén Látók Intézetéből hozzánk érkezőknek az előadás szünetében lehetőségük volt a bábok közelebbi megismerésére, megtapintására, a honlapunkat a látássérültek igényei szerint alakítottuk át. A Pethő Intézetből gyakran fogadtunk mozgáskorlátozott gyerekeket. A halláskárosultak részére indukciós hurkot, igény szerint jeltolmácsot biztosítottunk.

**Nemzetközi Együttműködések:**

Szoros kapcsolatban állunk a fővárosban működő külföldi kulturális intézetekkel (Goethe, British Council, Cervantes, Osztrák Kultúra stb.), és figyelemmel kísérjük az általuk szervezett kulturális programokat, együttműködési lehetőségeket. Ebben a szezonban a Bolgár Kulturális Intézet vezetőjével, Olga Popovával alakítottunk ki szorosabb kapcsolatot, mivel a bolgár Slon Bábszínház művészei a Csizmás kandúr előadásukkal vendégszerepeltek Budapesten. A Yunus Emre Török Intézetben Kovács Katalin művészünk tartott bábszínházi bemutatót. Az amerikai Curious Moon Színház színész-rendezőjét novemberben láttuk vendégül. Evy Wright megnézte pár előadásunkat, a műhelyeket és tárgyalt a művészeti vezetőkkel.

A Metropolitan Egyetem design szakos külföldi hallgatói Tóth Andrej vezetésével jutottak el hozzánk. Rita Cavalcanti, Tuomas Lehtomaa, Zhu Di és Bárány Lili a bábműhelyeket látogatták meg, és néhány produkció megtekintése után szemináriumi dolgozat keretében plakátot és promóciós anyagot készítettek egy-egy általuk tetszőlegesen kiválasztott darabhoz.

Erasmus támogatással az All for One, and One for All program keretében az évad végén egy finn báb- és díszlettervező diák másfél hónapos műhelygyakorlaton vett részt a Bábszínházban. Sani Kiuru a sastamalai Tyrvaa College of Arts and Design hallgatója, és a Work Experience and Education in EU közvetítésével érkezett hozzánk. A korábban nálunk szakmai gyakorlatot végző hallgatókkal is tartjuk a kapcsolatot, és örülünk a sikereiknek.

Tárgyalásokat folytattunk Padrut Tacchella genfi bábművésszel, aki a A Hauter des Yeux társulat most készülő Le processus XD/16 című bábelőadását hozná el hozzánk a 2017/18-as szezonban egy európai turné keretein belül.

Nemzetközi kapcsolataink célcsoportjai között kiemelt helyet foglalnak el a környező országok magyarlakta települései, elsősorban hozzájuk szeretnénk eljuttatni az előadásainkat. Ennek érdekében kapcsolatba léptünk a pozsonyi, ungvári és eszéki magyar képviseletekkel. Terveink szerint Eszéken 2016. őszén a Magyar Hét egyik meghívott vendége leszünk a Lúdas Matyi előadással, Lembergbe, Ukrajnába is van egy meghívásunk és Pozsonyban a „Több, mint szomszéd” programban veszünk részt jövő tavasszal.

A Külgazdasági és Külügyminisztérium Kulturális Diplomáciai Főosztályának vezetőjével, Vízi Lászlóval és kollégáival egyeztettük a nemzetközi kapcsolataink kibővítésére összeállított programunkat. Az ő javaslatukra a Semmi című előadásunkkal megpályáztuk az Európa Kulturális Fővárosa címet elnyert Aarhus 2017 projekt színházi programját. Ebben segítségünkre volt a Koppenhágai Magyar Nagykövetség kulturális ügyekért felelős konzulja. A pekingi és tajvani magyar külképviselet is kapcsolatba lépett velünk, egy több előadásból álló turné előkészítése céljából. Moldáviából is kaptunk egy meghívást a „Guguta kalapja alatt” Fesztiválra, amit 2017. május 22. és 30. között rendeznek Chisinauban. Ezeknek a turnéknak a megvalósítása érdekében tárgyalásokat folytatunk.

A külföldön lévő magyar intézeteket évente tájékoztatjuk az új bemutatóinkról, vendégjátékainkról.

**2. Meghívott művészek vagy előadások, illetve csereelőadások és vendégszereplések felsorolása, rövid bemutatása**

Az előző évek gyakorlatához hasonlóan idén is több vendégművész vett részt régi, illetve új produkcióinkban. Tapasztalataink szerint ez az együttjátszás inspirálólag hat mindkét félre. Ezek a művészi találkozások szellemi felfrissülést jelentenek a társulatunknak és a bábszínházi megoldások, a bábos színészi eszköztár megismerése gazdag és hasznos tapasztalat a vendégművész számára, amelyet később kamatoztatva színházunk művészi értékét növeli.

A Budapest Bábszínház társulata színészekből áll, ellenben nálunk nincs munkaviszonyban lévő rendező és tervező, így jellemzően vendégművészeink főként ezen színházi szakmák művelőiből kerülnek ki. A 2015/16-os évadban Kuthy Ágnes (A legkisebb boszorkány), Veres András (Oidipusz-karantén), Kolozsi Angéla (Kistigris és Kismackó), Vidovszky György (A kaukázusi krétakör) rendezett nálunk egy-egy darabot. Az évad tervezői Lisztopád Krisztina, Orosz Klaudia, Árvai György, Szűcs Edit, Sipos Katalin, Menczel Róbert és Mátravölgyi Ákos voltak.

Ebben az évadban Tallér Zsófiával, Monori Andrással, Laun Lászlóval zeneszerzőként kötöttünk szerződést egy-egy előadásra, Wagner Puskás Péter, Földváry Balázs, Csicsák György és Laskay Péter pedig zenei közreműködőként szerződött.

A Budapest Bábszínház az elmúlt években ritkán hívott színészeket vendégként, de az ebben az évadban erre több példa is volt. A Nyúl Péter címszerepét a bábszínészként nem rég végzett Márkus Sándor játszotta. A kaukázusi krétakör egy nagyszabású vállalkozása a Budapest Bábszínháznak. A 17 szereplős darabba három tapasztalt vendégművész érkezett: Mészáros Máté, Jankovics Péter, Lendváczky Zoltán, valamint három egyetemi hallgató: Horváth Alexandra, Horváth Márk és Tóth Mátyás.

A széles repertoár és a saját előadásaink iránti fokozott nézői igény miatt kevés lehetőségünk van más előadásokat hívni, de alkalmanként igyekszünk új színt vinni a Bábszínház kínálatába egy-egy vendégelőadás meghívásával. Az elmúlt évadban az egri Harlekin Bábszínház A dzsungel könyve című produkcióját láttuk vendégül, amelyet hétvégi családi programként kínáltunk nézőink számára. Az ESZME és a Vaskakas Bábszínház Az időnk rövid története című produkcióját három alkalommal tűztük műsorra, felnőtt nézőinknek ajánlva.

Hagyományápoló tevékenységünknek számít az idén hetedik alkalommal megrendezésre került BÁBU Fesztivál, mely keretén belül 5 hazai, és 1 határon túli vendégszereplés valósult meg a Budapest Bábszínházban:

* Európai Szabadúszó Művészetek Egyesülete és Vaskakas Bábszínház (Győr) – Az időnk rövid története
* Griff Bábszínház (Zalaegerszeg) – A legkisebb boszorkány
* Kabóca Bábszínház és GYKI (Veszprém) – A négyszögletű kerek erdő
* Napsugár Bábszínház (Békéscsaba) – Berzsián és Dideki
* Pro Kultúra Sopron (Petőfi Színház) – A kétarcú boszorkány
* Szabadkai Gyermekszínház – A kislány, aki mindenkit szeretett

A feszített játékrendünk miatt sajnos kevesebb meghívásnak tudunk eleget tenni, mint ahány helyre hívnak minket, de minden évadban igyekszünk eljutni néhány helyre.

A 2015/16-os szezonban az alábbi vendégszerepléseink voltak:

* Báb-Szín-Tér (Kaposvár)- A Hétfejű Tündér
* MÜPA - Diótörő
* Pécsi Nemzeti Színház (Pécs) - Hoppá-hoppá! (*2016. 06.02.*)

Fesztiválok keretében zajlott vendégszerepléseink:

* Cultural Center Travno (Zágráb) - Lúdas Matyi
* Csiky Gergely Színház (Kaposvár) – Hókirálynő
* Marczibányi tér (Budapest) - Tíz emelet boldogság
* Szigligeti Színház (Nagyvárad) – Tíz emelet boldogság
* Theatre for Children (Kragujevac, Szerbia) - Hoppá-hoppá!
* Ungvár – Hoppá-hoppá!

**3. Fesztiválokon való részvétel**

2015. szeptember 14. és 16. között a Zágrábban turnéztunk a Lúdas Matyival. Rajtunk kívül horvát, holland, szlovén, szerb, cseh, német és bolgár társulatok kaptak meghívást a 48. PIFF Nemzetközi Bábszínházi Fesztiválra. A díjazottak között szerepelt Tatai Zsolt és Kovács Judit, akik színvonalas játékukkal kiérdemelték a legjobb színésznek és színésznőnek járó elismerést.

A 14. Interlyalka Nemzetközi Bábszínházi Fesztiválra a Hoppá-Hoppá! előadást utaztattuk Ungvárra.

2015. októberben Nagyváradon a II. Fux Fesztiválon vendégszerepeltünk a Tíz emelet boldogsággal. Az Erdélyi Magyar Hivatásos Bábszínházak Fesztiváljára az anyaországból érkezett társulatok a versenyben nem vettek részt, de ez a pár nap lehetőséget adott a kolozsvári, szatmárnémeti, sepsiszentgyörgyi és nagyváradi bábszínházak munkájának megismerésére és a tapasztalatcserére.

A 2015. novemberben Marczibányi téri 7. Gyermek- és Ifjúsági Színházi Szemlén a Tíz emelet boldogság bekerült a versenyprogramba. Gimesi Dóra meséje Kovács Petra Eszter rendezésében a Nemzetgazdasági Minisztérium fődíját nyerte el.

A Magyarországi ASSITEJ Központ szervezésében 2016. május 2. és 7. között megrendezésre kerülő VIII. Kaposvári Nemzetközi ASSITEJ Gyermek- és Ifjúsági Színházi Biennáléra a Hókirálynő előadásunkat válogatta be Szűcs Mónika színikritikus. Andersen meséjének bábszínházi feldolgozásáért Fige Attila elnyerte a legjobb rendezőnek járó Lengyel Pál díjat.

2016. május 10. és 13. között Kragujevácon zajló 18. Arany Szikra Nemzetközi Bábfesztiválon a Hoppá-Hoppá! bábjátékkal szerepeltünk. Rajtunk kívül orosz, szerb, horvát, lengyel, bolgár, bosnyák és kínai társulatok produkciói kaptak meghívást. A darab művészi színvonaláról elismerően nyilatkozott a zsűri. Méltatták a rendezést, dramaturgiát és a színészek játékát. Kovács Judit és Kemény István elnyerte a legjobb színésznőnek és színésznek járó díjat.

Egyéni utazásokat is tervezünk. Színházunk dramaturgja, Gimesi Dóra és színházpedagógusa, Végvári Viktória Norvégiába látogat egy TIE találkozóra. Az INTERPLAY Europe meghívására Cziráki Judit mentorként vesz részt június végén a svédországi Ljungskileben. Az INTERPLAY Europe Fesztivál fiatal drámaírók találkozója, melyre 18 és 25 év közötti angolul jól beszélő drámaírókat és drámatanárokat várnak, akik a benyújtott darabokat elemzik, és a fiatal szerzők munkáit értékelik, észrevételeikkel, szakmai tanácsaikkal segítik. Idén a svéd ASSITEJ javaslatára főként gyerekeknek szóló darabok, illetve bábszínházi szövegkönyvek állnak a középpontban.

**4. Fesztiválszervezés, ennek keretében különösen a cél, valamint a célközönség meghatározása, az esemény hasznosulása kulturális, gazdasági és egyéb releváns szempontok alapján**

7. BÁBU Fesztivál költsége: 958 eFt

Nézőszám: 1449 fő

Nettó bevétel: 1.000 eFt

Hetedik alkalommal rendeztük meg a BÁBU Fesztivált. A műsort többségében Lázár Ervin meséinek feldolgozásaiból állítottuk össze. A soproniak a Kétarcú boszorkányt, a békéscsabai Napsugár Bábszínház Berzsián és Didekit játszott, a Szabadkai Gyerekszínház A kislány, aki mindenkit szeretett című előadással vett részt. A veszprémi Kabóca Bábszínház a Négyszögletű kerek erdőt, a Zalaegerszegi Griff Bábszínház a Legkisebb boszorkányt, míg a Budapest Bábszínház A Hétfejű tündért mutatta be. A BÁBU Fesztivál eddigi hét éve alatt komoly szakmai elismertségre tett szert, az utolsó napon nagy érdeklődés mellett színház-pedagógiai szakmai napot tartottunk. Záró produkcióként az Időnk rövid történetét láthatta a közönség a győri Vaskakas és az ESZME független társulat előadásában.

A BÁBU fesztivál elsődleges célkitűzése az volt, hogy minél szélesebb közönségréteggel ismertesse és kedveltesse meg a színházművészetnek ezt a speciális ágát, másodsorban a vidéki hivatásos és alternatív társulatok számára budapesti bemutatkozási és kapcsolatteremtési lehetőséget megteremtse. Mindannyiunk számára fontos volt, hogy a báb, mint műfaj ne csak a gyerekközönséget szólítsa meg, hanem eljusson a kamaszokhoz és a felnőttekhez is. A báb speciális absztrakciós készséget kíván a rendezőtől, színésztől és befogadótól egyaránt. Meggyőződésünk, hogy a mai színházművészet egyre inkább a társművészetekkel együtt tud fejlődni. Ezért a bábszínházakban is egyre gyakrabban jelenik meg a művészet komplexitása, a zene, a képzőművészet, a mozgásművészet, a videotechnika, a filmvetítés vagy a cirkusz együttes használata, ezek a tendenciák voltak láthatók a műsorban szereplő meghívott bábjátékokban is.

A BÁBU fesztivál hatása a hetedik év után már jól mérhető volt. Több társulat jelentkezett a felhívásra annak ellenére, hogy sem versenyprogram, sem zsűrizés vagy értékelés nem volt. Egyre komolyabb rangot jelent szakmai körökben a részvétel. Jó kritikát kaptak a résztvevők, és telt házakkal futottak a vidékről és határon túlról érkező produkciók.

A 7. BÁBU fesztivál sikeréhez a Bábszínházi Világnap eseményei is hozzájárultak. A fesztivál nyitónapja március 21-re esett, akkor ünnepeltük különböző utcai és beltéri bábos jelenetekkel, happeningekkel a Bábszínházi Világnapot. A Budapest Bábszínház kezdeményezésére nemcsak a fővárosban, hanem vidéken és a határon túl is hivatásos, független és amatőr bábművészek közreműködésével együttesen hívtuk fel a figyelmet a bábművészet jelentőségére. Árnyjáték az Operában, Vitéz László a Hunyadi téri piacon, Mackó bácsi egy vidéki vasútállomáson, Hétfejű sárkány a falusi könyvesboltban, a legváratlanabb helyeken bábok és bábosok lepték meg a gyanútlan közönséget egyedi és maradandó élményt nyújtva az alkalmi nézőknek.

Mivel már nemcsak mono előadásokból álltak a programok, hanem egyre több nagyszínpadi produkció is ellátogatott hozzánk, így nőtt a nézőszám is. A tapasztalatok elemzése után elkezdhetjük a jövő évi 8. BÁBU fesztivál előkészítését.

**c) A repertoár-játszáshoz és a többtagozatos művészeti struktúrához kapcsolódó művészeti gyakorlat bemutatása**

**1. Az évadra kitűzött célok és azok megvalósulásának tagozatonkénti összefoglalása, ennek keretében különösen műsorpolitikai célkitűzések és azok teljesülése, valamint a repertoár bemutatása**

A Budapest Bábszínház hat bemutatót tartott, melyből A legkisebb boszorkány című előadás felújítás. Az évad programjának összeállításánál fontos szempont volt, hogy új előadásainkkal minden megcélzott közönségréteget elérjünk.

Új bemutatóink korosztályok szerint:

Az évad bemutatói közül a Kistigris és Kismackó a legkisebbeknek szól, 3 éves kortól. Nagyobb óvodásoknak és kisiskolásoknak készült a Nyúl Péter, az alsó- és felső tagozatos iskolásoknak pedig A legkisebb boszorkány. 12 éves kortól szól A pofon egyszerű…, a 14 évesnél idősebb, ifjúsági korosztálynak a világirodalom fontos alapműveit feldolgozó A kaukázusi krétakör és az Oidipusz-karantén.

**A 2016. évben jelentett produkciós költségeink nem hasonlíthatók össze a 2015. évi költségekkel.**

***Indok:*** *A 2016-ban jelentettekben meghatározott vetítési alappal a produkciós költségek között elszámoltuk a produkció létrejöttéhez közvetlenül kapcsolható munkaviszonyban foglalkoztatott munkatársak bérköltségét és annak járulékait.*

**Nyúl Péter**

Bekerülési költség: 10 409 eFt

Nézőszám (a bemutató óta): 14 768

Nettó bevétel: 13 388 eFt

**2015. október 02**-án a CAFe Budapest Kortárs Művészeti Fesztivál keretében mutattuk be a Színházteremben a **Nyúl Péter** című, óvodásoknak szóló előadást.

„Egyszer volt, hol nem volt, volt egyszer egy Nyúl család. Ez volt a családnevük, hogy: Nyúl. A családot Nyúl Mama vezette, nevelte egyedül négy gyermekét: Tapsit, Fülest, Pamacsot, és végül Pétert.

Nyúl Péterrel mindig történik valami. Mágnesként vonzza a bajt, a galibát. A több évet felölelő történetben Péter testvérei felnőnek és családot alapítanak, de vajon a rosszcsont nyúlfinak benő valaha a feje lágya? (Nem.) Vajon felnőttként is épp olyan lesz, mint gyerekként? (Persze. Sőt.)

A nagy sikerű Boribon és Annipanni alkotói (Ellinger Edina rendező, Lisztopád Krisztina tervező és Tallér Zsófia zeneszerző) ezúttal Beatrix Potter bájos állatmeséiből készítenek előadást az óvodás és kisiskolás közönségnek. Meg a szüleiknek.”

Ellinger Edina a hagyományos kesztyűs bábszínházi megvalósítást választotta, amely technikával ma már kevés bábelőadás készül.

**A pofon egyszerű…**

Bekerülési költség: 4 092 eFt

Nézőszám (a bemutató óta): 10 738

Nettó bevétel: 23 936 eFt

**2015. október 16-án** a Színházteremben koprodukció keretében mutattuk be A pofon egyszerű… című, L’art pour l’art Társulattal közös előadásunkat.

Az elmaradhatatlan vetítéseket vicces jelenetek szakítják meg, például egy finn bábeposz. Szereplők és alkotók: Dolák-Saly Róbert, Laár András, Pethő Zsolt, Szászi Móni.

**A legkisebb boszorkány**

Bekerülési költség: 4 996 eFt

Nézőszám (a bemutató óta): 6 263

Nettó bevétel: 5 146 eFt

**2015. november 8-án** új szereplőkkel és a fiatal rendező, Kuthy Ágnes részvételével újítottuk fel az egykori legendás produkciót, **A legkisebb boszorkányt.** A bemutatón részt vett a zeneszerző, Darvas Ferenc és a bábokat és a díszletet tervező Orosz Klaudia is.

Lázár Ervin Ámi Lajos népmesei motívumokból szőtt történetét meséli újra. Seprűn lovagoló boszorkányok, láncra vert sárkány, szélsebesen vágtató táltos lovak elevenednek meg a fordulatos történetben, amely a rengeteg kaland, csoda és átváltozás mellett leginkább mégis a szerelemről és az önfeláldozásról szól.”

Lengyel Pál nagy sikerű előadását felújított változatban, új szereposztással, de a klasszikus látványvilágot megtartva tűzte műsorára a színház.

**Oidipusz-karantén**

Bekerülési költség: 7 107 eFt

Nézőszám (a bemutató óta): 490

Nettó bevétel: 386 eFt

**2015. november 27-én**, a Trafó-Kortárs Művészetek Házában mutattuk be, majd a IV. emeleti Stúdiószínpadon játszottuk tovább az **Oidipusz-karantén** című, ifjúsági előadást, amely a Budapest Bábszínház, a Természetes Vészek Kollektíva és a Trafó - Kortárs Művészetek Háza közös produkciójaként valósult meg.

A szövegkönyvet Szophoklész, Thomas Mann, Allen Ginsberg, József Attila, Móra Ferenc, Terry Pratchett, Kurt Vonnegut, A zsoltárok könyve, Karinthy Frigyes és mások művei alapján Árvai György, Imre Zoltán, Veres András írta. A látványtervező Árvai György, a színházelmélettel és -történettel foglalkozó Imre Zoltán, a jelmeztervező Szűcs Edit és a rendező, Veres András közösen, a feladatokat nem elkülönítve, alkotócsapatként hozta létre az előadást, melyhez a Bábszínház társulatának három színész tagja, Ács Norbert, Hannus Zoltán és Spiegl Anna csatlakozott. Az előadás látványvilágának részeként különleges videótechnikai megoldásokat alkalmaztak az alkotók.

**Kistigris és Kismackó**

Bekerülési költség: 5 771 eFt

Nézőszám (a bemutató óta): 1 312

Nettó bevétel: 1 012 eFt

**2016. február 25-én** mutattuk be a népszerű osztrák író-illusztrátor Janosch **Kistigris és Kismackó** című könyvsorozatából készült, óvodásoknak szóló állatmesét. Az előadás rendezője és a színpadi adaptáció készítője egyaránt Kolozsi Angéla volt, a látvány Sipos Katalin, a zene Teszárek Csaba munkája. Az előadást 3 éves kortól ajánljuk.

A népszerű osztrák író-illusztrátor, Janosch meséiben az élet nagy kérdései barátságról, hűségről, hiányról, valódi és hamis értékekről szinte észrevétlenül simulnak bele Kistigris és Kismackó otthonos kis világába. Az óvodásokat szórakoztató egyszerű és humoros történetekben olyan gondolatok bújnak meg, amelyekről az előadás után is érdemes lesz beszélgetni gyerekeknek és felnőtteknek egyaránt.

**A kaukázusi krétakör**

Bekerülési költség: 12 591 eFt

Nézőszám (a bemutató óta): 1 124

Nettó bevétel: 1 014 eFt

Az évad utolsó nagyszínpadi produkciója egy ifjúsági előadás volt: Bertolt Brecht darabját mutattuk be 14 éven felüli nézőinknek, a Budapesti Tavaszi Fesztivál keretében, **2016. április 15-én**. A díszletet Menczel Róbert, a bábokat és jelmezeket Mátravölgyi Ákos tervezte, az előadás rendezője Vidovszky György.

A bábszínházi kifejezésmód nagyon közel áll a brechti színház esztétikájához: a dráma parabola jellegét erősíti a bábok és mozgatók egyidejű jelenléte, így a megélt és a felmutatott történet folyamatosan reflektál egymásra.

Az előadás a középiskolások és a pedagógusok körében is nagy sikert aratott és a kritika is kifejezetten lelkesen fogadta.

**2. A tagozatok egymáshoz való kapcsolódása, a több tagozatot is érintő produkciók bemutatása, együttműködés**

Egy tagozatos repertoár színház vagyunk.

**d) közönségkapcsolati rendszer bemutatása**

**1. Közönségszervezési munka bemutatása, ennek keretében különösen az évadra meghatározott feladatok és teljesítésük, a módszerek, eszközök és eredményesség tekintetében**

Speciális színház vagyunk abból a szempontból, hogy előadásaink döntő többsége gyermek és ifjúsági korú nézőknek szól, ezért napközben, munkaidőben tartjuk az előadásainkat. „Nappali színház” vagyunk! Ezért máshogy kell gondolkodnunk a közönségszervezés tekintetében is, mert hétköznapi előadásainkat teljes óvodai csoportok és iskolai osztályok látogatják. Szervezésünk évek óta jó kapcsolatot ápol az óvodákkal, iskolákkal. Új terület volt számunkra a felsőoktatási intézmények meghódítása, mert ebben az évadban több új darabunk is szólt érettebb korosztálynak. Sok energiát fordítottunk arra is, hogy bevonjuk a nyugdíjas korosztályt is, illetve a hátrányos helyzetben lévő gyermekeket gondozó intézményeket. Főpróbáinkra előszeretettel hívtuk az említett réteget.

Szervezőink személyesen kapcsolatot tartottak fenn a budapesti óvodák és iskolák pedagógusaival. Megtapasztaltuk a személyes illetve személyhez kötött kommunikáció hatékonyságát. Nincs hitelesebb ajánlás, mint mikor ellátogatunk az intézménybe és egy beszélgetés keretében ismertetjük előadásainkat. Kitérünk egy-egy előadás felépítésére, látványvilágára, technikai részleteire, mondanivalójára, s zenei anyagára. Ismertetőanyagokkal és akár színházunk művészeivel karöltve tájékoztatunk a műsoron lévő és a bemutatásra kerülő darabok tartalmáról és az előadás bábos jellegéről.

Felolvasásokat is tartottunk az iskolákban és óvodákban, általunk játszott és könyvben megjelent művekből. A vidéken lévő iskolák és óvodák megkeresése elektronikusan, postai úton és telefonon történt. Az utóbbi évekhez hasonlóan ebben az évadban is folyamatosan nőtt az internetes jegyértékesítés hatékonysága is, ami a mi esetünkben, tekintettel a speciális mivoltunkra, valódi visszaigazolása a műsorpolitikánk, műsorunk elfogadásának. A hétvégi előadásaink értékesítése három csatornán keresztül történt, jegypénztár, on-line, és közönségszervezők által.

A pénztár előtti sorbaállás csökkentése érdekében bevezettük a vonalkódos belépetési rendszert az évad második felében.

Munkánk eredményességét az évad nézettsége bizonyítja. A 2015/16-os évad átlagos látogatottsága / 2016. 05. 20-ig /: 100.74%

**2. karitatív tevékenyég bemutatása, ennek keretében különösen a kedvezményrendszer, együttműködések, a művészeti munkához közvetlenül nem kapcsolódó tevékenységek ismertetése**

Hagyománya van annak, hogy beteg gyermekeket segítő alapítványok részére zártkörű előadásokat biztosítunk.

A bemutató előtti napokon olyan sajátos problémákkal küzdő, hátrányos helyzetű, elsősorban peremkerületi iskolákat és nevelőotthonokat hívtunk meg a próbákra, akiknek különben anyagi és egyéb nehézséget okoz a színházba járás.

**3. közösségépítő tevékenység, önkéntesek bevonása**

Ebben az évadban is kiváló közösségépítő tevékenységnek bizonyult a Bábszínházi Világnap, melyhez a Budapest Bábszínház kezdeményezésére több mint 30 hazai vagy határon túli társulat, csoport csatlakozott. Együttesen, egy közösséget alkotva hívtuk fel a figyelmet a bábművészet jelentőségére, meglepő helyszíneken történő megjelenésekkel (pl.: Hunyadi téri piac).

A színház és közönség közötti kapcsolatot építette a színházi nevelési programunk is, mely színvonalas foglalkozásaival egy stabil célközönség megteremtésében is nagy szerepet játszott.

Törekvésünk a mindennapi munkában olyan munkamódszereket kialakítani, amelynek egyben közösségépítő szerepe van.

**4. az egyenlő bánásmód jegyében tett intézkedések, az előadások akadálymentesítése**

Kiemelt figyelemmel kezeljük a fogyatékkal élő látogatóinkat. Mozgáskorlátozott nézőinket rámpa és akadálymentesített mosdó várja. Hallássérült nézőink számára biztosítunk jeltolmácsot, illetve a nézőtér rendelkezik hallókészüléket felerősítő berendezéssel (indukciós hurok). Látássérültek esetében az ültetésnél tudunk kedvezni.

**e) jegyértékesítési rendszer bemutatása**

**1. marketingstratégia bemutatása,**

Jegyértékesítéshez elengedhetetlen a rendszeres és szoros kapcsolattartás és partnereink naprakész információkkal történő ellátása az előadásokat, illetve a színházunkba történő látogatás lehetőségeit illetően. Ennek érdekében szervezőink folyamatosan tartották a kapcsolatot a pedagógusokkal több kommunikációs csatornán keresztül (e-mail, telefon, személyes találkozók). Felhívták a figyelmüket az újdonságokra, vagy arra, hogy az általuk preferált időpontban milyen lehetőségek kínálkoztak.

Nagy figyelmet fordítottunk arra, hogy előadásaink időpontjai, időtartamai illeszkedjenek az iskolák és óvodák napi programjaihoz, illetve tartalmukban a tanmenethez is tudjanak kapcsolódni. A pedagógusokat és a szülőket jelentősen segítette, hogy ebben az évadban is két hónapra előre tervezhették programjaikat, mert színházunk kéthavi műsort adott ki egy adott időben. Rendszeresen egyeztettünk oktatási intézményekkel a tanítási év munkarendjével kapcsolatban, hiszen így alkalmazkodni tudtunk a szünetekhez és a tanítás nélküli munkanapokhoz.

Kis létszámú óvodás és iskolás csoportoknak tárlatvezetést, illetve műhelylátogatást tartottunk, melyek során a gyerekek megismerhették a színházi produkció elkészülésének fázisait az irodalmi mű kiválasztásától a tervek és bábok elkészítésén át a kész produkció bemutatásáig. Az előadások szünetében kulisszajárásra volt lehetőség.

A Budapest Bábszínház a 2015/16-os évadtól indította el komplex színházi nevelési programját, Mozgató néven. Ez az adott előadás előkészítésén vagy feldolgozásán kívül módot adott arra is, hogy a programon kívüli előadásokra is felkeltsük a pedagógusok érdeklődését.

**2. módszerei, eszközei,ennek keretében különösen a hálózat működtetése, területi hatókör, csatornák**

Színházunk az Interticket Kft. által fejlesztett „Tickets" jegyértékesítő programot alkalmazza. A program nemcsak a jegypénztári és a csoportos jegyértékesítést, hanem a hálózatos lehetőségek teljes körű kihasználását is támogatja. Weboldalunkon közvetlen on-line jegyvásárlásra van lehetőség. Így jegyeink minden elképzelhető jegyvásárlási felületen elérhetők, megvásárolhatók voltak az évadban. Egyéni jegyvásárlás a jegypénztáron keresztül az évad minden napján zajlott. Csoportos jegyeladás a szervezésen történt.

**3. bérletek bemutatása mutatószámokkal, ennek keretében különös tekintettel a gyermek- és ifjúsági, nyugdíjas, felnőtt, középiskolai korosztálynak hirdetett, bérleteken belüli telítettségre**

Az évadban 25 féle bérletet indítottunk, ebből 15-öt a Színházteremben, 10-et pedig a Stúdiószínpadon, gyermek és ifjúsági kategóriában. Mindegyik 3-3 előadást tartalmazott. A legnagyobb sikere a délelőtti előadásoknak volt, hétköznap, a Színházteremben. A klasszikus, paravános bábelőadás mindig magas nézőszámot produkál, ezért szerves részét képezte repertoárunknak. A hétköznap délelőtti és délutáni bérleteinket az óvodások és kisiskolások vették igénybe. A hétvégi közönségünk jellemzően családokból állt, akik az eddigi évekhez hasonlóan az egy-egy előadásra szóló jegyvásárlást részesítették előnyben. Ennek oka, hogy a családok gyerekekkel kevésbé tudnak hónapokkal előre kötött programokat választani.

Az előző évadhoz képest a bérleteladásunk emelkedést mutatott. Leginkább az Arany János és a Babits bérlet eladása növekedett, mely azzal indokolható, hogy a bérletben egy-egy előadás szezonális alkalomhoz volt köthető (pl.: Diótörő decemberben).

Külön említést érdemel, hogy ebben az évadban a középiskolai korosztályt megcélzó bérleteink eladásának száma is emelkedett, így a jövőt tekintve nagy potenciál rejlik e célközönségben is. Az előadások témája illeszkedett a tananyaghoz. A bérletek tartalmaztak kortárs és klasszikus műveket egyaránt. (Líra és Epika, Semmi, Oidipusz-karantén).

**f) nézőszám növelésének gyakorlata**

**1. új közönségréteg megszólítása, különösen a gyermek- és ifjúsági és 18-40 éves korosztály vonatkozásában, eszközök, eredmények ismertetése**

Elsősorban gyermek és ifjúsági közönségnek játszó intézményként a Budapest Bábszínházban inkább a felnőtt közönség megszólítása jelentett kihívást. Óvodás és kisiskolás nézőink mellett célunk volt, hogy a középiskolás és fiatal felnőtt korosztály is rendszeresen járjon bábszínházba, mert „ A báb nem korosztály, hanem műfaj.”.

A középiskolásokat leginkább az iskolai tananyaghoz kapcsolódó, kötelező- vagy ajánlott olvasmányok bábos feldolgozásaival vártuk. A repertoárban lévő Semmi aktuális problémafelvetésével és a hozzá kapcsolódó drámapedagógiai foglalkozással adott különleges élményt a középiskolásoknak. Különleges látványvilágával és a Quimby együttes zenéjével vonzotta be a fiatalokat a bábszínházba.

A fiatal felnőtteknek, egyetemistáknak színházi unikumnak számító, a műfaj határait feszegető, magas művészi értékkel bíró előadásokat (Semmi, Oidipusz-karantén, Líra és Epika, Trisztán és Izolda, ) tartottunk és 2016. április 15-én a Tavaszi Fesztivállal közös programként A kaukázusi krétakör című előadást mutattuk be. Az ifjúsági előadások jellemzője, hogy egy új látványvilágot tár a közönség elé.

A fiatal felnőtt közönség megszólítása és megtartása stratégiánk fontos része, hiszen amellett, hogy egy új művészeti ágat ismernek és szeretnek meg, hamarosan belőlük lesznek azok a szülők, akik majd bábszínházba hozzák a gyerekeiket.

Nézettségünk az utóbbi években mindig magas, 100% feletti, amit minden eszközzel igyekszünk megtartani.

**2. új, nem hagyományos módszerek és eszközök alkalmazásának gyakorlata, elvárások és kihívások kezelése**

Blogunk továbbra is nagy népszerűségnek és látogatottságnak örvend. Ezen a felületen (babszinhaz.rebog.hu) az egyes előadásokhoz kapcsolódó próbanaplókkal, alkotói interjúkkal igyekszünk felkelteni az érdeklődést. Honlapunkon az egyes előadásokhoz kapcsolódó kritikarészletekkel – és a kritikák aktív hiperlinkjeivel – segítjük a nézői tájékozódást. A 2014/15-ös évadban indított Youtube-csatornánkon az egyes előadásokhoz kapcsolódó ajánló videók érhetők el.

Facebook-oldalunkon (facebook.com/babszinhaz) napi többszöri frissüléssel adunk hírt a színház eseményeiről, ajánljuk előadásainkat és művészeink színházon kívüli fellépéseit, teszünk közzé fotókat az olvasópróbától a bemutatóig, illetve külső eseményekről is.

2016. március 21-én a Bábszínházi Világnap szokatlan helyszíneken tartott külső rendezvényein a színház szórólapjait, aktuális havi műsorát megkapták az érdeklődők. A dr. Áder János köztársasági elnök fővédnökségével és Tarlós István főpolgármester budapesti védnökségével lezajlott eseményen idén is szokatlan helyszíneken találkozhattak a műfaj iránt elkötelezettek és a remélhetőleg új rajongók a Budapest Bábszínház művészeivel: hagyományosnak mondható partnerünk az Operaház, emellett több piac- és vásárcsarnokban is játszottunk. A határokon inneni és túli, mintegy harminc bábszínház, társulat, egyéni bábos összefogásával tartott Bábszínházi világnap kommunikációját és egységes megjelenését a Budapest Bábszínház idén is felvállalta.

Ebben az évadban is a Fővárosi Szabó Ervin Könyvtár minden budapesti fiókkönyvtárába, valamint a budapesti és Pest megyei független gyerekkönyvesboltokba is eljuttattuk havi műsorfüzetünket, aktuális előadásaink szórólapjait. Kezdeményezésünknek pozitív visszhangja volt a könyvtárosok és a könyvtárhasználók körében is.

Ahhoz, hogy a szülők és a gyerekek az előadás élményét újra és újra átélhessék, több előadásunkhoz készült színezőlapokkal, foglalkoztatófüzettel, valamint a Magyartanárok Egyesületének szakmai partnerségével készített feldolgozófüzetekkel járultunk hozzá.

Az általunk színpadra állított művek jelentős irodalmi értékű alapanyagokból készülnek, ezért olyan partner-együttműködésekre törekszünk, amelyek révén az olvasókat színházba járásra ösztönözhetjük. Ennek mentén emlékeztünk meg a Móra Kiadóval Lázár Ervin születésének 80. évfordulójáról – az eseményt a kiadó rögzítette és Youtube-csatornájukon, honlapjukon elérhetővé tette –, és vettünk részt a Budapesti Nemzetközi Könyvfesztiválon, ahol a Semmi című előadásunk alapját képező regény írójával, Janne Tellerrel zajlott beszélgetés – ezen színészeink is részt vettek –, illetve a Kolibri Kiadó egyik kiadványához kapcsolódóan tartottunk bábos foglalkozást.

**3. kedvezményrendszer és eredményei**

A gyermekcsoportoknak színházba eljutni komoly kihívást jelent, mert ha az oktatási intézmény nem rendelkezik saját busszal (és ez sajnos gyakori), akkor tömegközlekedéssel többszöri átszállással utaznak át a városon vagy buszt bérelnek. Ebben tudtunk segítségükre lenni, hogy közbeszerzési eljárás során személyszállító céget kerestünk, aki nettó 780 Ft/fő/alkalom áron vállalta a Budapest agglomerációs körzetéből a gyermekek színházunkba- és visszaszállítását.

A jegyár utazási költséggel növelt összege meghaladja egy hátrányosabb helyzetben lévő család erre fordítható keretét. Ezért óriási segítség az, amikor erre fordítható tulajdonosi támogatást kapunk.

Az utazási költségek támogatása nélkül nagyon sok gyermeknek le kell mondania a színház élményéről, mert ez befolyásolhatja egy óvodai csoport vagy osztály elindulását, hiszen csak teljes létszámban mozdulhatnak a csoportok, így azok a gyerekek sem jöhetnek el, akiknek a szülei esetleg ki tudják fizetni az útiköltséget.

Első sorban hátrányos helyzetű gyerekeknek és a nagycsaládosoknak kínáljuk kedvezményeket. Így azok a gyermekek is kulturális élménnyel gazdagodhatnak, akik máshogy nem tudnak eljutni színházba.

**g) médiakapcsolati tevékenység bemutatása**

**1. helyi, regionális és országos hatókör és médiumok-felületek szerinti bemutatása**

Több évada szoros kapcsolatot ápolunk a CEMP-SH részévé vált Fidelio Médiával. A jelenlegi anyagi környezetben egyetlen felületre korlátozódik hirdetéseink megjelenése: a Fidelio országos ingyenes programmagazin, továbbá a Port.hu. Az előadásainkhoz kapcsolódó ajánlókkal, interjúkkal is több közéleti, kulturális és szabadidős tevékenységekkel, családi témákkal foglalkozó lapban és online médiumban találkozhatnak az olvasók.

Kommunikációnkban a public relations elemeire helyezett hangsúlyt erősítjük. Jó kapcsolatot ápolunk a köz- és a kereskedelmi médiával is. Előadásainkról, kiállításainkról rendszeresen olvashatnak a Magyar Távirati Iroda regisztrált felhasználói – ezen anyagok átvételi aránya, következésképp nézői elérése igen magas –, valamint láthatóak-hallhatóak riportok az MTVA különböző médiumaiban, a kerületi televízió, az RTL Klub híradójában, bemutatóinkhoz kapcsolódóan számos rádiócsatornán (a Magyar Rádió mellett az Inforádió, a Magyar Katolikus Rádió, a Klasszik Rádió, a Gazdasági Rádió, a Tilos Rádió stb. műsoraiban) hallhatóak a színház művészei.

**2. premier előtti és utáni médiaaktivitások, ezen belül különösen kritikai visszhang és saját anyag megjelentetése**

Minden premierünkről született kritika a nyomtatott napilapokban és az online kulturális sajtótermékekben.

Blogunkban az egyes előadásokhoz kapcsolódó próbanaplókkal, alkotói interjúkkal igyekszünk felkelteni az érdeklődést, honlapunkon az egyes előadásokhoz kapcsolódó kritikarészletekkel – és a kritikák aktív hiperlinkjeivel – segítjük a nézői tájékozódást.

Youtube-csatornánkon az egyes előadásokhoz kapcsolódó ajánló videók érhetők el.

Facebook-oldalunkon (facebook.com/babszinhaz) napi frissüléssel adunk hírt a színház eseményeiről, ajánljuk előadásainkat és művészeink színházon kívüli fellépéseit, teszünk közzé fotókat az olvasópróbától a bemutatóig, illetve külső eseményekről is.

A sajtófigyelés kapcsán a megjelenéseket archívumunkban iktatjuk, rendszerezzük.

Fotóspróbáink továbbra is nyitottak a fotóművészek számára.

**3. társulat tagjainak médiaaktivitásai, különös tekintettel a produkció népszerűsítő, illetve produkcióhoz nem köthető aktivitásokra**

Továbbra is komoly energiákat fordítunk arra, hogy a báb műfaja, valamint a színház társulatának tagjai egyre több figyelmet kapjanak. Mindezt a jelenlegi médiastruktúrában apró lépésekkel tudjuk megtenni, így sikerként könyvelhetjük el a megjelent interjúkat, valamint a nagy látogatottságú nyomtatott és online sajtótermékekben olvasható írásokat.

**4. saját gyártású anyagok és az alkalmazás felületeinek bemutatása**

Nyomtatott anyagaink – évados műsorfüzet, szórólapok, havi műsor – egységesek, szerkesztésük a felhasználói visszajelzéseket figyelembe véve, a praktikumot előtérben tartva történik.

A színház honlapja tartalmilag és közönségbarát alkalmazások tekintetében is folyamatosan frissül.

**5. gyermek- és ifjúsági korosztály védelmét szolgáló nézőtájékoztatási rendszere korhatárokról való tájékoztatás módja, formája**

Minden előadásunk nyomtatott szórólapján, plakátján, valamint a havi műsorlapon feltüntetjük az adott produkcióhoz kapcsolódó, feltűnően látható életkori ajánlást. A korhatárt a honlapon, a repertoár menüpont alatt szereplő előadáslistában, illetve az egyes előadások aloldalán is feltüntetjük. A honlap keresője arra is alkalmas, hogy életkor szerint szűrjenek az érdeklődők az előadások között.

**h) saját előadásaihoz kapcsolódó jegyár-bevételeken túli, egyéb bevételi források feltárásával összefüggő tevékenység bemutatása és annak eredményessége**

Folyamatos pályázatfigyelési tevékenységet végzünk. A 2015/16-os évadra a Nemzeti Kulturális Alaptól 2.300 eFt-ot, az Emberi Erőforrások Minisztériumától 600 eFt-ot kaptunk.

Fenntartónk a Budapesti Színházi Keret (BSZK) címen elkülönített keretösszegből 10.000 eFt-tal támogatta színházunkat a 2015. évre, amelynek egy részét a tárgyévadban költöttük el.

Vendégszerepléseinkből származó nettó bevételek: 8.430 eFt
Vendégszerepléseink:

* Báb-Szín-Tér (Kaposvár) - A Hétfejű Tündér (4 előadás)
* Cultural Center Travno (Zágráb) - Lúdas Matyi (1 előadás)
* Csiky Gergely Színház (Kaposvár) – Hókirálynő (1 előadás)
* Marczibányi tér (Budapest) - Tíz emelet boldogság (1 előadás)
* MÜPA - Diótörő (4 előadás)
* Pécsi Nemzeti Színház (Pécs) - Hoppá-hoppá! (1 előadás)
* Szigligeti Színház (Nagyvárad) – Tíz emelet boldogság (1 előadás)
* Theatre for Children (Kragujevac, Szerbia) - Hoppá-hoppá! (2 előadás)
* Ungvár – Hoppá-hoppá! (1 előadás)

**i) helyi művészeti, közoktatási, közművelődési és társadalmi, közösségi szervezetekkel való kapcsolatépítés bemutatása**

**1. együttműködések bemutatása, időbeli hatálya, célja, módszere, eredményei, különös tekintettel a saját vagy más szervezet által megvalósított projekt, fenntartó által elvárt célfeladat teljesítésre, valamint a részvétel bemutatásának személyi, tárgyi és pénzügyi oldala**

Budapesti óvodákkal, iskolákkal folyamatosan együttműködve dolgoztunk, figyelve az óvodai, iskolai tanmenetekre, előadásaink egy része ehhez szorosan kapcsolódott.

**2. hagyományteremtő, hagyományápoló tevékenység**

Ebben az évadban hetedik alkalommal rendeztük meg a BÁBU Fesztivált Lázár Ervin jegyében, melyről részletesebben a b/4. pontban számoltunk be.

Bábszínházi világnap 2016: a magyar bábosok határtalan ünnepe.

A Budapest Bábszínház kezdeményezésére eseménysorozat indult el 2014 tavaszán, amelyet a nagy sikerre való tekintettel 2016-ban is összefogtunk.

Az eseménysorozat célja volt, hogy ráirányítsa a figyelmet a magyar nyelvű bábművészetre, annak sokszínűségére, intézményeire és független társulataira, a régóta pályán levőkre és a legfiatalabb generációra. Így ez a nap az összes magyarországi és határon túli, kő- és független bábszínház közös ünnepévé válhatott.

A hagyományteremtő szándékkal életre hívott programsorozat – a figyelemfelkeltés mellett – arra is törekedett, hogy megerősítse a bábszínházak helyét, fontosságát a közvélemény szemében, növelje az adott település lakóinak a helyi intézmény iránti elkötelezettséget, új nézőket nyerjen meg a műfajnak. Mivel ehhez a váratlanság és a szokatlanság a legjobb eszköz, ezen a napon a bábszínházak falain kívül, közterületeken mutatták meg magukat a bábosok.

A kezdeményezéshez közel húsz településről mintegy harminc határon inneni és túli társulat, csoport csatlakozott. A teljes eseménysorozat kommunikációját és egységes megjelenését a Budapest Bábszínház idén is vállalta. 2016. március 21-én színházunk művészeivel és kifejezetten erre az alkalomra készült előadásaikkal találkozhattak a járókelők városszerte. Művészeink báboztak óvodákban, általános és középiskolákban, utcán, piacon, játszótéren.

**3. helyi művészekkel való együttműködés bemutatása**

A bábszínház, mint műfaj speciális, az egész országban kevesen művelik. A kerületben nincs tudomásunk olyan művészekről, akik sem a Budapest Bábszínház, sem a Kolibri Ifjúsági Színház kötelékébe nem tartoznak, és báb területén alkotnának.

Társulatunk két tagja VI. kerületi lakos és a Kolibri Ifjúsági Színházból pedig művészeket hívunk egy-egy darabhoz vendégszereplőként.

**j) az óvodai és iskolarendszeren belüli és azon kívüli oktatási-nevelési, művészetpedagógiai programhoz, a tantervi oktatáshoz való kapcsolódás bemutatása, ennek keretében különösen a cél érdekében létrejött együttműködés bemutatása, annak időbeli hatályának, céljának, módszereinek, eszközeinek, valamint az elért eredményeknek ismertetése**

Minden évadban figyelünk a kötelező- és ajánlott olvasmányok hangsúlyos jelenlétére a műsortervben. Az évadban repertoárunkon szerepelt Az ember tragédiája, Oidipusz-karantén, Trisztán és Izolda, és az ének-zenei oktatáshoz kapcsolódó Varázsfuvola, Diótörő. Célunk volt az óvodai és iskolai tananyagot az ahhoz kapcsolódó színházi élménnyel hangsúlyosabbá tenni, színesíteni, megértését könnyíteni. A komplex - vizuális, zenei és dramatikus - élmények bizonyítottan jótékony hatással voltak a gyermekek szociális és mentális fejlődésére, tanulmányi előmenetelére.

**k) a gyermek-, illetve ifjúsági korosztály igényes színházra nevelésének gyakorlata, ennek keretében különösen a módszertani leírások, foglalkozás típusai, tematikája, eredményeinek ismertetése, előadásszámok feltüntetésével**

Színházi nevelési program költsége tárgyévadban: 5 965 eFt

Nézőszám: 787

Nettó bevétel: 124 eFt

2015 októberében Mozgató névvel indult el a Budapest Bábszínház színház-pedagógiai programja. Különösen fontosnak tartottuk, hogy színházi nevelési programokat hozzunk létre kisiskolás korú gyerekek részére, mert nekik kevés hasonló program készül.

Első lépésként a társulat tagjainak színházi nevelési képzést tartottunk szakemberek bevonásával (InSite Drama). A képzés fő vonala a színészeket, rendezőket, dramaturgot célozta, de lehetőséget biztosítottunk a háttérben dolgozó munkatársaknak is az évad kezdetén tartott szakmai tréningen való részvételre. Majd a Bábszínház életében újdonságként megjelentek az előadásokhoz kapcsolódó drámafoglalkozások.

Az évad első felében (vagyis a 2015-ös év második felében) két előadáshoz készült előkészítő és feldolgozó foglalkozás: a Tíz emelet boldogság-hoz 1-2. osztályosoknak; A Hétfejű Tündér-hez 3-4. osztályosoknak.

Az évad második felében két fiataloknak szóló előadáshoz, a Semmi-hez és A kaukázusi krétakör-höz születtek feldolgozó drámaprogramok, és elkezdtük a következő évad bemutatóinak drámás előkészítését is (A Csomótündér, Gengszter nagyi).

A foglalkozások fókuszában – a drámapedagógia módszertanát követve – minden esetben alapvető emberi problémák állnak (önkép, társas kapcsolatok, identitás, hatalommal való viszony). A drámaprogramokat színházpedagógusunk vezeti, színészeink közreműködésével.

A 2015/16-os évadban közel negyven színházi nevelési programot tartottunk, kb. 900 résztvevő részére.

Színházi nevelési programunk fontos célcsoportját jelentik a pedagógusok, színházi neveléssel foglalkozó szakemberek is. Számukra szerveztük a Mozgató+ felnőtt programjait.

Az ember tragédiája című előadásunkhoz a tanárokat megcélzó színház-pedagógiai feldolgozó foglalkozást készítettünk, a Kaukázusi krétakör bemutatójához kapcsolódva nyílt próbát tartottunk pedagógusok részére. Folytattuk együttműködésünket a Magyartanárok Egyesületével, több – honlapunkról is letölthető – segédanyag készült tanárok számára, melyek az előadások iskolai feldolgozását segítik. Ezek az anyagok az általános és középiskolai tanároknak nagy könnyebbséget jelentenek majd olyan kérdésekben, mint az irodalmi művek és a belőlük készült bábelőadások elemzése, értelmezése, továbbgondolása, esetleges összekapcsolása más tantárgyakkal, tudományterületekkel. Az oktatási segédanyagok kifejezetten az iskola és a kerettantervek szemszögéből vizsgálják előadásainkat.

**l) helyi és országos turisztikai célokhoz való kapcsolódás részletezése**

Székhelyünk elhelyezkedése / Andrássy út a világörökség része /, nyelvi nehézségeket nem okozó, zenés előadásaink / pl. Diótörő, Varázsfuvola /, a bábos műfaj, előadásaink sokszínűsége felkeltették és a későbbiekben is felkelthetik a turisták érdeklődését. Tapasztalataink szerint a turisták egyre gyakrabban váltanak jegyet előadásainkra. (pl.: Beatrix Potter: Nyúl Péter).

**m) vezetőjének vezetői pályázatában rögzített, a művészeti tevékenységgel összefüggő vállalások teljesülése, a 2011. augusztus 18. után meghirdetett vezetői pályázatok esetén az évadra vonatkozó teljesülés, illetve a pályázatban foglalt koncepcióval való összevetés.**

Meczner János 2015-ben készített pályázati anyagában megjelenő vállalások között szerepelt az elmúlt húsz év műsorpolitikájának folytatása, és előadásainkban, bemutatóinkban törekvésünk arra, hogy minden korosztályt figyelembe véve legyen elérhető előadás, óvodás kortól egészen felnőtt korig.

Beszámolónkból jól látható, hogy ebben az évadban is minden korosztály számára készítettünk bemutatót illetve darabfelújítást, valamint, repertoárunkon minden korcsoport részére találhatók előadások.

A vállalások között szerepelt még, hogy továbbra is építeni szeretnénk a külföldi, határon túli magyar színházakkal a kapcsolatot. Az évadban több fesztivál keretén belül sikerült előadásainkat eljuttatni határon túlra:

* 48. PIFF Nemzetközi Bábszínházi Fesztivál (Zágráb): Lúdas Matyi
* 14. Interlyalka Nemzetközi Bábszínházi Fesztivál (Ungvár): Hoppá-hoppá!
* II. Fux Fesztivál (Nagyvárad): Tíz emelet boldogság
* 18. Arany Szikra Nemzetközi Bábfesztivál (Kragujevac): Hoppá-hoppá!

Budapest, 2016. május 27.

\_\_\_\_\_\_\_\_\_\_\_\_\_\_\_\_\_\_\_\_

 Meczner János

 ügyvezető igazgató